# Połch

**Połch**|  |
| *Połch (*Glis glis*)* |
| **systematika** |
| **domena** | **Eukaryoty** |
| **swět** | **Zwěrina** |
| **rjad**: | Hrymzaki (Rodentia) |
| **podrjad**: | (Sciuromorpha) |
| **swójba**: | Spancy (Gliridae) |
| **podswójba**: | Woprawdźite spancy (Glirinae) |
| **ród**: | Połch |
| **družina** | Połch |
| **wědomostne mjeno** za ród |
| Glis |
| **wědomostne mjeno** za družinu |
| Glis glis |
| Linnaeus |
| **rozšěrjenišćo** |
|  |
| *Rozšěrjenje połcha*
██ prěnjotne rozšěrjenje
██ Neozoon
 |
|

|  |  |  |
| --- | --- | --- |
|  | p • d • w |  |

 |

**Połch**, tež **drěmotka** (*Glis glis*) je jenički hrymzak w swójbje spancow (*Gliridae*), kotryž słuša k rodej *Glis*. Wón je najwjetša Europska družina tuteje swójby.

## Wopis

Połch ma na hornim boku swětošěrobrunojtu, šěru abo brunošěru kožu. Jeho delni bok a jeho licy stej běłej. Wopuš njese dołhe kosmy, je hustokosmaty a docpěje dołhosć wot hač do 15 cm. Cyłkowna dołhosć hłowy a tyłowa docpěje 13 hač 19 cm. Wokoło wóčkow ćmowa rynčka je widźomne.

W porowanskim času, kotryž so stanje po wotućenju w nalěću, wón čini fifolace a kwičace zwuki. Sančki porodźeja po 4,5 tydźenjach tři hač sydom młodźatow, druhdy samo dwójce w lěće. Młodźata so něhdźe jedyn měsac ćěša.

## Jědź

Połch jě štomowe symjenja, hłownje žołdźe a bukwicy, płody, worjechi, štomowe wurostki, insekty, ptače młodźata a jejka. Zwjetša pyta swoje žranje na štomach.

## Přirodne njepřećele

Přirodne njepřećele płocha su lěsne kuny (*Martes martes*) a lěsne wiwki (*Strix aluco*).

## Žiwjenski rum

Połch je domjacy wot sewjerneje Španiskeje, Grjekskeje a Italskeje, přez srjedźnu Europu hač do Uralskich horinow a Małeje Azije. W Irskej, Skandinawiskej a Jendźelskej njewustupuje, z wuwzaćom wokolina Londona. Wón tam je žiwy hłownje w dubowych a bukowych lěsach, parkach a sadowych zahrodach. Druhdy so tež we winicach namaka. Wón so pohibuje jenož wokoło 100 m wokoło swojeje hnězda, kotrež wón twari w štomowych a podzemskich jamach. Wodnjo wón spi, a to w prózdnicach, skalnych škałbach a často tež w ptačich hnězdźenskich kašćikach.

Wot oktobra połchi po wjacorych so namakaja w sam hrjebanych podzemskich jamach, hdźež wone zaspja zymu za čas něhdźe sydom měsacow. Druhdy wone samo spja w domach. Zymski spar traje hač do kónca apryla, často hač do meje, při njepřihódnym wjedrje samo hač do spočatka junija.

## Žórła

* Dipl.-Biol. Michael Schröpel, Dr. rer. nat. Norbert Neuschulz: *BI-Lexikon Zootiere.* VEB Bibliographisches Institut, Leipzig (Lipsk) 1989, ISBN 3-323-00280-6. , strona 370 (němsce)
* Gerhard Butzmann, Jonny Gottschalg, Günter Gurst, Anneliese Müller-Hegemann: *Jugendlexikon Biologie.* VEB Bibliographisches Institut, Leipzig (Lipsk) 1988, ISBN 3-323-0043-9. , strona 310 (němsce)
* V. J. Staněk H. W. Smolik (předsłowo), Julius Hauf (grafiske arandźowanje), Ferdinand a Charlotte Kirschner (němski přełožk): *Der große Bildatlas der Tiere.* Artia, Praha 1976. , stronje 548-585 (němsce)
* Prof. Dr. Rieschel, Dr. Hanke, Dr. Lotz, Dr. Merkel, Dr. Modes; Wilhelm Eigener (ilustracije): *Das Tierreich nach Brehm.* Buch und Bild GmbH, Hamburg. , stronje 634-635 (němsce)
* Luděk J. Dobroruka, Zdeněk Berger: *Säugetiere.* Artia, Praha 1987 (přełoženy wot Ing. Peter Zieschang). , strona 136 (němsce)

## Wotkazy